b'\n_START_ARTICLE_\nMuzej narodne osvoboditve Maribor\n_START_PARAGRAPH_\nMuzej narodne osvoboditve Maribor je muzej, ki je bil kot samostojna muzejska ustanova ustanovljen 1. maja 1958 s strani takratnega Okrajnega ljudskega odbora Maribor. Svoje prostore ima muzej v me\xc5\xa1\xc4\x8danski vili na vogalu Mladinske ulice in Ulice heroja Tom\xc5\xa1i\xc4\x8da v Mariboru. Namen in vloga pokrajinskega muzeja sta predvsem to, da imamo na enem mestu zbrano arheologijo, etnologijo in \xc5\xa1ir\xc5\xa1a kulturna zgodovino na prostoru mariborske regije in njene okolice. Tako se v zbirki razstavljenih predmetov najde oro\xc5\xbeje, razglednice, numizmati\xc4\x8dne zbirke, fotografije, pohi\xc5\xa1tvo, likovne umetnosti, ure, glasbila, svetila, itd.\n_START_SECTION_\nZgodovina muzeja\n_START_PARAGRAPH_\nZametki muzeja segajo \xc5\xbee v leto 1947, ko je bila v Pokrajinskem muzeju Maribor odprta zbirka o narodnoosvobodilnem boju. Danes gre pri tem muzeju za zgodovinski muzej, ki se ukvarja z muzeolo\xc5\xa1ko in historiografsko obravnavo novej\xc5\xa1e zgodovine severovzhodne Slovenije, nastanjen pa je v me\xc5\xa1\xc4\x8danski vili, ki jo je sredi devetdesetih let 19. stoletja dal zgraditi mariborski podjetnik Scherbaum. Med prvo svetovno vojno je v stavbi nekaj \xc4\x8dasa delovalo avstro-ogrsko vrhovno poveljstvo so\xc5\xa1ke fronte, v dvajsetih letih 20. stoletja mariborska oblast, po letu 1930 gozdarska \xc5\xa1ola, po drugi svetovni vojni pa najprej mariborska OZNA, nato pa mestne politi\xc4\x8dne organizacije. Od leta 1954 so v njej prostori muzeja.\n_START_SECTION_\nDelo\n_START_PARAGRAPH_\nV prvi vrsti se muzej ukvarja z zbiranjem, hranjenjem, prou\xc4\x8devanjem in razstavljanjem muzejskega gradiva iz novej\xc5\xa1e zgodovine. Muzej trenutno hrani ve\xc4\x8d deset tiso\xc4\x8d muzejskih predmetov, poleg tega pa v sklopu muzeja deluje tudi muzejska fototeka, v kateri je veliko dokumentarnih fotografij in negativov, pa tudi video in avdio gradivo iz obdobja pred in med drugo svetovno vojno. V muzejskem arhivu se nahaja ve\xc4\x8d kot 120 teko\xc4\x8dih metrov gradiva okupatorjevega in partizanskega izvora._NEWLINE_V muzeju deluje tudi fond tehni\xc5\xa1ke dedi\xc5\xa1\xc4\x8dine, saj je bil Maribor med prvo in drugo svetovno vojno, pa tudi takoj po drugi svetovni vojni eno izmed najve\xc4\x8djih industrijskih sredi\xc5\xa1\xc4\x8d v takratni Jugoslaviji. V tem fondu se danes nahajajo stroji iz propadlih mariborskih tovarn._NEWLINE_Poleg rednega muzejskega dela se muzej ukvarja tudi z raziskovanjem novej\xc5\xa1e zgodovine in v lastni zalo\xc5\xbebi izdaja zlo\xc5\xbeenke, razstavne kataloge, samostojne monografije, znanstvene razprave in \xc4\x8dlanke, ki jih objavljajo sodelavci muzeja.'